NADDERUD STADION: Bekrefter at McKinlay leder laget onsdag men vil ikke gi løfter angående helgens kamp mot Start

Mandag kveld var det hektisk møtevirksomhet på Nadderud stadion - etter helgens 0-3-tap mot Tromsø.

Hele sportslig utvalg var samlet i andre etasje av brakka, med blant andre styreleder Espen Moe, daglig leder Jon Tunold, styremedlem Ingebrigt Steen Jensen og sportslig leder Inge André Olsen.

Da Budstikka kom til Nadderud like etter 20.30, stod trener Billy McKinlay og så andrelagskamp.

Sportslig leder Inge Andre Olsen bekrefter at treneren, sammen med resten av det sportslige i klubben, var et tema på møtet.

– Det er ikke så mye nytt å melde, annet enn at vi diskuterer situasjonen, evaluerer og følger opp. Det var naturlig for sportslig utvalg å ha et møte nå, sier Olsen.

McKinlay et tema

Olsen var den eneste som ønsket å uttale seg etter møtet.

– Var Billy McKinlays rolle et tema på dette møtet?

– Treneren må tåle at det stilles spørsmål om hans rolle, det samme må sportslig ledelse og spillerne. Spillerne ga sin mening om saken ovenfor Budstikka i dag, sier Olsen.

I saken Olsen sikter til, som du kan lese her, stilte kaptein Morten Skjønsberg seg bak sin trener Billy McKinlay, og fortalte at spillergruppen har full tillit til skotten.

PÅ MØTET: Styremedlem Ingebrigt Steen Jensen var tilstede på mandagens møte.

Fredet til torsdag

– Leder McKinlay onsdagens kamp mot Strømsgodset, Olsen?

– Det gjør han.

– Leder McKinlay helgens kamp mot Start?

– I en slik situasjon må vi snu alle steiner, vi jobber med trenerteam, spilllere og det neste som kommer, svarer Olsen, som dermed freder treneren frem til torsdag.

Møtet ble avsluttet like etter halv ti, og Olsen forteller at Billy McKinlay var tilstede på deler av møtet.